62023TJ0295_RES
Kawżi T‑295/23 u T‑1176/23
WUvsL-Aġenzija tal-Unjoni Ewropea għall-Kooperazzjoni fil-Ġustizzja Kriminali
Sentenza tal-Qorti Ġenerali (Id-Disa’ Awla) tal‑15 ta’ Ottubru 2025 (Estratti)
“Servizz pubbliku – Membri tal-persunal temporanju – Investigazzjoni amministrattiva – Artikolu 12a tar-Regolamenti tal-Persunal – Fastidju psikoloġiku – Talba għal assistenza – Ċaħda tat-talba – Artikolu 24 tar-Regolamenti tal-Persunal – Dmir ta’ diliġenza – Responsabbiltà”
Uffiċjali – Obbligu ta’ assistenza tal-amministrazzjoni – Portata – Dmir tal-amministrazzjoni li teżamina l-ilmenti fil-qasam tal-fastidju – Rekwiżiti ta’ premura u ta’ ħeffa – Obbligu li l-applikant jiġi informat bis-segwitu mogħti lill-applikazzjoni tiegħu
(Regolamenti tal-Persunal, Artikolu 12a u 24)
(ara l-punti 37 sa 42)
Uffiċjali – Fastidju psikoloġiku – Kunċett – Eżami globali ta’ diversi avvenimenti
(Regolamenti tal-Persunal, Artikolu 12a)
(ara l-punt 44)
Uffiċjali – Obbligu ta’ assistenza tal-amministrazzjoni – Portata – Dmir tal-amministrazzjoni li teżamina l-ilmenti fil-qasam tal-fastidju – Rekwiżiti ta’ premura u ta’ ħeffa – Ħatra ta’ investigaturi esterni li ma għandhomx setgħat ta’ teħid ta’ deċiżjonijiet biex jagħtu opinjoni dwar ir-responsabbiltà tal-persuna allegatament responsabbli għall-fastidju – Inammissibbiltà
(Regolamenti tal-Persunal, Artikolu 12a u 24)
(ara l-punt 47)
Uffiċjali – Obbligu ta’ assistenza tal-amministrazzjoni – Portata – Dmir tal-amministrazzjoni li teżamina l-ilmenti fil-qasam tal-fastidju – Rekwiżiti ta’ premura u ta’ ħeffa – Qsim tal-ilment f’partijiet, rispettivament fdati lil awtoritajiet distinti għall-eżami tal-allegazzjonijiet – Nuqqas ta’ evalwazzjoni globali tal-fatti allegati – Inammissibbiltà – Konsegwenzi – Annullament
(Regolamenti tal-Persunal, Artikolu 12a u 24)
(ara l-punti 48 sa 54)
Uffiċjali – Responsabbiltà mhux kuntrattwali tal-istituzzjonijiet – Kundizzjonijiet – Illegalità – Kunċett – Applikazzjoni fil-qasam tal-kontenzjuż dwar ir-Regolamenti tal-Persunal – Kriterji
(Artikoli 268 u 270 u t-tieni paragrafu tal-Artikolu 340 TFUE; Regolamenti tal-Persunal, Artikoli 90 u 91)
(ara l-punti 60 sa 63)
Uffiċjali – Responsabbiltà mhux kuntrattwali tal-istituzzjonijiet – Kundizzjonijiet – Illegalità – Elementi li għandhom jittieħdu inkunsiderazzjoni – Portata tal-marġni ta’ evalwazzjoni tal-amministrazzjoni
(Artikolu 270 TFUE)
(ara l-punt 64)
Uffiċjali – Obbligu ta’ assistenza tal-amministrazzjoni – Portata – Dmir tal-amministrazzjoni li teżamina l-ilmenti fil-qasam tal-fastidju – Osservanza ta’ terminu raġonevoli – Portata
(Regolamenti tal-Persunal, Artikolu 12a u 24)
(ara l-punti 70 sa 77)
Uffiċjali – Obbligu ta’ assistenza tal-amministrazzjoni – Portata – Dmir tal-amministrazzjoni li teżamina l-ilmenti fil-qasam tal-fastidju – Obbligu ta’ kunfidenzjalità – Portata
(Regolamenti tal-Persunal, Artikolu 12a u 24)
(ara l-punti 82, 85, 86, 88)
Sunt
Filwaqt li laqgħet ir-rikorsi ppreżentati minn membru tal-persunal temporanju tal-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust) kontra żewġ deċiżjonijiet li kienu ċaħdu t-talba għal assistenza tiegħu, il-Qorti Ġenerali ppreċiżat il-kontenut tal-obbligu ta’ diliġenza li għandha l-amministrazzjoni meta timplimenta l-obbligu ta’ assistenza tagħha skont l-Artikolu 24 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”).
F’Mejju 2021, ir-rikorrent ressaq talba għal assistenza bbażata fuq l-Artikolu 24 tar-Regolamenti tal-Persunal, fejn allega aġir ripetut ta’ fastidju psikoloġiku li twettaq minn għaxar membri tal-persunal ta’ Eurojust, iżda li kien joriġina kollu mill-aġir tad-Direttur Amministrattiv ta’ din l-aġenzija. Dan kien jeżerċita, fir-rigward tal-persunal ta’ Eurojust, is-setgħat mogħtija lill-Awtorità tal-Ħatra u lill-Awtorità bis-Setgħa li Tikkonkludi Kuntratti ta’ Impjieg (iktar ’il quddiem l-“ASTK”). Fuq talba tar-rikorrent, id-Direttur Amministrattiv irrikuża ruħu mill-proċedura ta’ trattament tat-talba għal assistenza.
Wara din ir-rikuża, l-Eurojust qasmet fi tnejn it-trattament tat-talba għal assistenza billi fdat is-setgħat tal-ASTK lil żewġ korpi differenti. Il-kulleġġ ta’ Eurojust, maħtur sabiex jieħu konjizzjoni tal-allegazzjonijiet diretti kontra d-Direttur Amministrattiv (iktar ’il quddiem il-“parti 1”), iddelega s-setgħat tiegħu ta’ ASTK lil tlieta mill-membri nazzjonali li kienu jifformawh. Il-Bord Eżekuttiv tal-Eurojust, min-naħa tiegħu, inħatar sabiex jisma’ allegazzjonijiet kontra d-disa’ membri l-oħra tal-persunal (iktar ’il quddiem il-“parti 2”).
F’Ġunju 2021, il-membri nazzjonali delegati u l-Bord Eżekuttiv fetħu rispettivament investigazzjoni amministrattiva għall-partijiet 1 u 2 imsemmija iktar ’il fuq, li huma fdaw it-tmexxija tagħha lil investigaturi esterni. Abbażi tar-rapport ta’ investigazzjoni mħejji minn dawn tal-aħħar, il-Kulleġġ u l-Bord Eżekuttiv iddeċidew li jagħlqu din l-investigazzjoni mingħajr segwitu għall-parti rispettiva tagħhom. Sussegwentement, huma ċaħdu ż-żewġ ilmenti mressqa mir-rikorrent kontra dawn id-deċiżjonijiet.
Permezz taż-żewġ rikorsi tiegħu quddiem il-Qorti Ġenerali, ir-rikorrent talab l-annullament tad-deċiżjonijiet ta’ ċaħda tal-ilmenti u l-kumpens għad-danni allegatament sostnuti.
Il-kunsiderazzjonijiet tal-Qorti Ġenerali
Il-Qorti Ġenerali bdiet billi fakkret li l-Artikolu 24 tar-Regolamenti tal-Persunal jimponi fuq l-istituzzjonijiet, il-korpi u l-organi tal-Unjoni obbligu ta’ assistenza sabiex jipproteġu lill-uffiċjali tal-Unjoni kontra attakki u trattament ħażin li jirriżultaw mhux biss minn terzi, iżda wkoll minn uffiċjali jew membri tal-persunal oħra tal-Unjoni, indipendentement mill-pożizzjoni ġerarkika tagħhom, jew minn membri ta’ istituzzjoni. Fil-preżenza ta’ allegazzjonijiet ta’ fastidju, dan l-obbligu ta’ assistenza jinkludi, b’mod partikolari, id-dmir tal-amministrazzjoni li teżamina serjament, b’ħeffa u bil-kunfidenzjalità kollha, it-talba għal assistenza li jkun fiha allegazzjoni ta’ fastidju u li tinforma lill-applikant bis-segwitu mogħti lill-applikazzjoni tiegħu.
Id-dritt għal amministrazzjoni tajba, stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea, jinkludi wkoll obbligu ta’ diliġenza tal-amministrazzjoni tal-Unjoni, li għandha taġixxi b’kura u bi prudenza.
Il-Qorti Ġenerali qieset f’dan ir-rigward li, peress li l-fastidju psikoloġiku jaqa’ taħt proċess kontinwu fiż-żmien, dan jista’, mid-definizzjoni tiegħu stess, ikun ir-riżultat ta’ diversi aġir differenti li, meħud waħdu, ma jikkostitwixxix neċessarjament fih innifsu fastidju psikoloġiku, iżda li, evalwat globalment u b’mod kuntestwali, inkluż minħabba l-akkumulazzjoni tiegħu fiż-żmien, jista’ jitqies bħala tali. Tali fatti għandhom għalhekk jiġu evalwati kemm b’mod iżolat kif ukoll flimkien bħala elementi ta’ ambjent tax-xogħol globali.
Fid-dawl ta’ dawn il-kunsiderazzjonijiet, il-Qorti Ġenerali kkonstatat li, f’dan il-każ, il-Bord Eżekuttiv kien talab lill-investigaturi esterni jinvestigaw il-fatti li jaqgħu taħt il-parti 2 biss u mhux il-fatti kollha allegati fit-talba għal assistenza. Kien biss sussegwentement li l-membri nazzjonali ddelegati tal-kulleġġ estendew il-missjoni inizjalment fdata lill-investigaturi esterni għall-fatti li jaqgħu taħt il-parti 1.
Issa, minn naħa, it-tfassil ta’ rapport ta’ investigazzjoni uniku minn investigaturi esterni, anki jekk jitqies li dawn urew imparzjalità, ma kienx biżżejjed sabiex jiġu ssodisfatti r-rekwiżiti kollha imposti fuq Eurojust abbażi tal-obbligu tagħha ta’ assistenza. Fil-fatt, dawn l-investigaturi ma kellhomx is-setgħat tal-Awtorità tal-Ħatra jew tal-ASTK u kellhom biss il-kompetenza li jistabbilixxu rapport ta’ investigazzjoni u, jekk ikun il-każ, li jagħtu opinjoni dwar ir-responsabbiltà tal-persuni kkonċernati minn din l-investigazzjoni.
Min-naħa l-oħra, peress li l-fastidju psikoloġiku allegat fit-talba għal assistenza kien seta’ jsir minn diversi persuni li kienu jeżerċitaw funzjonijiet fi ħdan l-istess Eurojust u li kienu aġixxew b’mod ikkoordinat jew, tal-inqas, simultanju, l-eżami tal-allegazzjonijiet minn ASTK għal parti minnhom, u minn ASTK differenti, għall-parti l-oħra, jikser l-obbligu tal-amministrazzjoni li teżamina bir-reqqa u bi prudenza l-elementi rilevanti kollha tal-każ inkwistjoni li kienet adita bih. Fil-fatt, tali eżami seta’ jostakola evalwazzjoni globali u kuntestwali tal-fatti kollha rrapportati bħala li kienu jikkaratterizzaw l-eżistenza tal-fastidju psikoloġiku invokat u li kien jinjora, fl-evalwazzjoni ta’ dawn il-fatti, interazzjonijiet li setgħu kienu jeżistu bejn il-persuni li lilhom ikunu imputati dawn il-fatti u bejn l-aġir li huma jiġu akkużati bih.
Il-Qorti Ġenerali qieset li, f’dan il-każ, billi qasmet it-talba għal assistenza f’żewġ partijiet fdati lil żewġ ASTK distinti mingħajr ma ppermettiet lil dawn tal-aħħar jevalwaw globalment u b’mod kuntestwali l-fatti kollha allegati f’din it-talba, Eurojust ma ssodisfatx l-obbligu ta’ diliġenza inerenti għall-prinċipju ta’ amministrazzjoni tajba, li fid-dawl tiegħu hija obbligata timplimenta l-obbligu ta’ assistenza li hija għandha skont l-Artikolu 24 tar-Regolamenti tal-Persunal.
Fir-rigward tal-konsegwenzi tal-irregolaritajiet tal-proċedura u tan-nuqqas ta’ osservanza tal-prinċipju ta’ amministrazzjoni tajba fuq il-legalità tad-deċiżjonijiet ikkontestati, il-Qorti Ġenerali osservat li l-eżistenza ta’ interazzjonijiet bejn id-diversi protagonisti u bejn il-fatti allegati kollha kienet tikkostitwixxi element essenzjali li fuqu kienet ibbażata t-talba għal assistenza. Issa, billi qasmitha f’żewġ partijiet fdati lil żewġ ASTK distinti, Eurojust ma tatx lil dik miż-żewġ ASTK li kienet kompetenti l-possibbiltà li teżamina l-interazzjonijiet li setgħu kienu jeżistu bejn id-Direttur Amministrattiv u l-persuni l-oħra msemmija fit-talba għal assistenza.
Għalhekk, ma jistax jiġi eskluż li, mingħajr il-ksur tad-dmir ta’ diliġenza, il-kontenut tad-deċiżjoni adottata regolarment mill-ASTK kompetenti seta’ kien differenti u seta’ jwassal għar-rikonoxximent tal-eżistenza ta’ fastidju. Konsegwentement, il-Qorti Ġenerali annullat id-deċiżjonijiet ikkontestati u ċaħdet il-kumplament tar-rikorsi.